निर्गमन.
29.
“उन्ख पवित्र करन ख जो काम तोख उन को संग करनो हय कि हि मोरो लायी याजक को काम करेंन, ऊ यो हय: एक निर्दोष बछड़ा अऊर दोय निर्दोष मेंढी लेजो, 
अऊर अखमीरी रोटी, अऊर तेल सी सन्यो हुयो मैदा को अखमीरी सुवारी, अऊर तेल सी चुपड़ी हुयी अखमीरी पपड़ियां भी लेजो। यो सब गहूं को मैदा को बनायजो। 
इन्को एक टोकनी म रख क उच टोकनी ख ओको बछड़ा अऊर उन दोयी मेंढी सहित जवर लायजो। 
तब हारून अऊर ओको टुरावों ख मिलाप वालो तम्बू को फाटक को जवर सी लिजाय क पानी सी धुलायजो। 
तब उन कपड़ा ख ले क हारून ख अंगरखा अऊर एपोद को पोशाक पहिनाजो, अऊर एपोद अऊर चपरास बान्धनो, अऊर एपोद को बनायो हुयो पट्टा भी बांधजो; 
अऊर ओको मुंड पर फेटा रखजो, अऊर फेटा पर पवित्र मुकुट ख रखजो। 
तब पवित्र तेल ले क ओको मुंड पर डाल क ओको अभिषेक करजो। 
तब ओको टुरावों ख जवर लिजाय क उन्को अंगरखा पहिनाजो, 
अऊर उन्को मतलब हारून अऊर ओको टुरावों को कमर बान्धजो अऊर उन्को मुंड पर टोपियां रखजो; जेकोसी याजक को पद पर हमेशा उन्को अधिकार रहेंन। यो तरह हारून अऊर ओको टुरावों को संस्कार करजो। 
“तब बछड़ा ख परमेश्वर की उपस्थिति को तम्बू को आगु ले आजो। हारून अऊर ओको टुरा, बछड़ा की मुंड पर अपनो अपनो हाथ रखे, 
तब ऊ बछड़ा ख परमेश्वर को आगु मिलाप वालो तम्बू की फाटक पर बलिदान करजो, 
अऊर बछड़ा को खून म सी कुछ ले क अपनो बोट सी वेदी को सींगो पर लगाजो, अऊर शेष सब खून ख वेदी को पाये पर कुड़ाय देजो, 
अऊर जेको चरबी सी अंतड़ियां झकी रह्य हंय, अऊर जो झिल्ली कलेजे को ऊपर होवय हय, उन्को अऊर दोयी गुर्दो ख उन्को ऊपर चरबी सहित लेकर सब ख वेदी पर जलाजो। 
पर बछड़ा को मांस, अऊर खाल, अऊर गोबर, छावनी सी बाहेर आगी म जलाय देजो; कहालीकि यो पापबलि होयेंन। 
“फिर एक मेंढा लेजो, अऊर हारून अऊर ओको टुरा ओकी मुंड पर अपनो अपनो हाथ रखे, 
तब उच मेंढी ख बलि करजो, अऊर ओको खून ले क वेदी पर चारयी तरफ छिड़क देजो। 
तब ऊ मेंढा ख तुकड़ा तुकड़ा काटजो, अऊर ओकी अंतड़ियां अऊर पाय ख धोय क ओको तुकड़ा मुंड को संग म रखजो, 
अऊर पूरो मेंढा ख वेदी पर जलाजो; ऊ त परमेश्वर लायी होमबलि होयेंन; ऊ सुखदायक सुगन्ध अऊर परमेश्वर लायी हवन होयेंन। 
“फिर दूसरो मेंढा ख लेजो; अऊर हारून अऊर ओको टुरा ओकी मुंड पर अपनो अपनो हाथ रखे, 
तब ऊ मेंढा ख बलि करजो, अऊर ओको खून म सी कुछ ले क हारून अऊर ओको टुरावों को दायो कान को कोना पर, अऊर उन्को दायो हाथ अऊर दायो पाय को अंगुठा पर लगाजो, अऊर खून ख वेदी पर चारयी तरफ छिड़क देजो। 
फिर वेदी पर को खून अऊर अभिषेक को तेल, इन्को दोयी म सी थोड़ो थोड़ो ले क हारून अऊर ओको कपड़ा पर, अऊर ओको टुरावों अऊर उन्को कपड़ा पर भी छिड़क देजो; तब ऊ अपनो कपड़ा सहित, अऊर ओको टुरा भी अपनो अपनो कपड़ा सहित पवित्र होय जायेंन। 
तय उच मेंढी को चरबी लेजो, अऊर मोटी पूछ को अऊर जेको चरबी सी अतड़ियां झकी रह्य हंय ओको, अऊर कलेजा पर की झिल्ली ख, अऊर चरबी सहित दोयी गुर्दां ख, अऊर दायो जांघ लेजो, कहालीकि यो पुरोहित को अभिषेक बलि को मेंढा हय। 
अऊर अखमीरी रोटी की टोकनी जो परमेश्वर को आगु रखी होना ओख म सी भी एक रोटी, अऊर तेल सी सान्यो हुयो मैदा को एक सुवारी, अऊर एक पपड़ी लेजो, 
इन सब ख हारून अऊर ओको टुरावों को हाथों म रख क हिलाये जान की भेंट ठहराय क् परमेश्वर को आगु हिलायो जाये। 
तब उन चीजो ख उन्को हाथों सी ले क होमबलि की वेदी पर जलाय देजो, जेकोसी ऊ परमेश्वर को आगु सुखदायक सुगन्ध ठहरे; ऊ परमेश्वर लायी हवन होयेंन। 
“फिर हारून को संस्कार को जो मेंढा होना ओकी छाती ख ले क हिलायी जान की भेंट लायी परमेश्वर को आगु लहराजो; अऊर ऊ तोरो भाग ठहरेंन। 
हारून अऊर ओको टुरावों को संस्कार को मेंढा होना ओको म सी हिलाये जान वाली भेंट वाली छाती जो हिलायी जायेंन, अऊर उठायी जान की भेंट वाली जांघ जो उठायी जायेंन, इन दोयी ख पवित्र ठहराजो। 
अऊर यो हमेशा की विधि की रीति पर इस्राएलियों को तरफ सी हारून अऊर ओको टुरावों को भाग रहेंन, कहालीकि यो उठाये जान की भेंट ठहरी हंय; अऊर यो इस्राएलियों को तरफ सी उन्को मेलबलि म सी परमेश्वर लायी उठाये जान की भेंट होयेंन। 
“हारून को जो पवित्र कपड़ा रहेंन ऊ ओको बाद ओको टुरा अऊर नाती ख मिलतो रहे, जेको सी उन्खच दे क उन्को अभिषेक अऊर नियुक्त करयो जायेंन। 
ओको टुरावों म सी जो ओको जागा पर याजक होयेंन, ऊ जब पवित्र जागा म सेवा काम करन लायी मिलाप वालो तम्बू म पहले आये, तब उन कपड़ा ख सात दिन तक पहिने रहेंन। 
“फिर याजक को अभिषेक-बलि को जो मेंढी होयेंन ओख लेकर ओको मांस कोयी पवित्र जागा म पकाजो; 
तब हारून अपनो टुरावों सहित उच मेंढी को मांस अऊर टोकनी की रोटी, दोयी ख मिलाप वालो तम्बू को फाटक पर खाये। 
जिन चिजों सी उन्को अभिषेक अऊर उन्ख पवित्र करन लायी प्रायश्चित करयो जायेंन उन्को त हि खाये, पर दूसरो वंश को कोयी उन्ख नहीं खान पाये, कहालीकि हि पवित्र होयेंन। 
यदि अभिषेक वालो मांस यां रोटी म सी कुछ सुबेरे तक बच्यो रहेंन, त उच बच्यो हुयो ख आगी म जलाजो, ऊ खायो नहीं जाये; कहालीकि ऊ पवित्र होयेंन। 
“मय न तोख जो जो आज्ञा दियो हय; उन सब को अनुसार तय हारून अऊर ओको टुरावों सी करनो; अऊर सात दिन तक उन्को संस्कार विधि करतो रहजो, 
मतलब पापबलि को एक बछड़ा प्रायश्चित लायी हर दिन चढ़ाजो। वेदी ख भी प्रायश्चित करन को समय‍ शुद्ध करजो, अऊर ओख पवित्र करन लायी ओको संस्कार करजो। 
सात दिन तक वेदी लायी प्रायश्चित कर क् ओख शुद्ध अऊर पवित्र करजो, अऊर वेदी परम पवित्र ठहरेंन; अऊर जो कुछ ओको सी छूय जायेंन ऊ भी पवित्र होय जायेंन। 
“जो तोख वेदी पर हमेशा चढ़ानो होयेंन ऊ यो आय : हर दिन एक एक साल को दोय मेंढी को बच्चा चढ़ाजो। 
एक मेंढी को बच्चां ख त सुबेरे को समय, अऊर दूसरो मेंढी को बच्चां ख शाम को समय चढ़ाजो; 
अऊर पहिलो मेंढी को बच्चां को संग दोय लिटर को तेल सी उसन्यो हुयो एक किलो मैदा, अऊर बली लायी अंगूर को रस चढ़ाजो। 
अऊर दूसरो मेंढी को बच्चां ख शाम को समय चढ़ाजो, अऊर ओको संग सुबेरे की रीति अनुसार अनाज बलि अऊर अर्घ दोयी देजो, जेको सी ऊ सुखदायक सुगन्ध अऊर परमेश्वर लायी हवन ठहरे। 
तुम्हरो पीढ़ी सी पीढ़ी म परमेश्वर को आगु मिलाप वालो तम्बू को फाटक पर हमेशा असोच होमबलि होतो रहे; यो ऊ जागा आय जेको म मय तुम लोगों सी येकोलायी मिल्यो करूं कि तोरो सी बाते करू। 
मय इस्राएली लोगों सी उतच मिल्यो करूं अऊर ऊ तम्बू मोरो तेज सी पवित्र करयो जायेंन; 
अऊर मय मिलाप वालो तम्बू अऊर वेदी ख पवित्र करूं, अऊर हारून अऊर ओको टुरावों ख भी पवित्र करूं कि हि मोरो लायी याजक को काम करेंन। 
अऊर मय इस्राएलियों लोगों को बीच निवास करूं, अऊर उन्को परमेश्वर ठहरूं। 
तब हि जान लेयेंन कि मय यहोवा उन्को परमेश्वर आय, जो उन्को मिस्र देश सी येकोलायी निकाल ले आयो कि उन्को बीच निवास करूं; मयच उन्को परमेश्वर यहोवा आय। 
