यहोशू.
12.
यरदन नदी को ओन पार पूर्व दिशा को तरफ, मतलब अर्नोन घाटी सी ले क हेर्मोन पहाड़ी तक को देश, अऊर पूरो पूर्व अराबा को जिन राजावों ख इस्राएलियों न मार क उन्को देश ख अपनो अधिकार म कर लियो होतो हि यो आय : 
एमोरियों को हेशबोन नगर को राजा सीहोन, जो अर्नोन घाटी को किनार को अरोएर नगर सी ले क, अऊर उच घाटी को बीच को नगर ख छोड़ क यब्बोक नदी तक, जो अम्मोनियों कि सीमा हय, अरधो गिलाद को बराबर होतो, 
अऊर किन्नेरेत नाम को तलाव सी ले क बेत्यशीमोत सी होय क अराबा को तलाव तक; जो खारो तलाव भी कहलावय हय, पूर्व को तरफ को अराबा, अऊर दक्षिन को तरफ पिसगा को ढलान को खल्लो को देश पर शासन करत होतो। 
फिर बच्यो हुयो रपाई जाती म सी बाशान देश को राजा ओग को देश होतो, जो अश्तारोत अऊर एद्रेई नगर म रह्यो करत होतो, 
अऊर हेर्मोन पहाड़ी, सल्का, अऊर गशूरियों, अऊर माकियों की सीमा तक कुल बाशान देश म, अऊर हेशबोन को राजा सीहोन की सीमा तक अरधो गिलाद देश म भी शासन करत होतो। 
इस्राएलियों अऊर परमेश्वर को दास मूसा न इन ख मार डाल्यो; अऊर परमेश्वर को सेवक मूसा न इन्को देश रूबेनियों अऊर गादियों अऊर मनश्शे को अरधो गोत्र को लोगों ख दे दियो। 
यरदन नदी को पश्चिम को तरफ, लबानोन को मैदान म को बालगाद नगर सी ले क सेईर की चढ़ायी को हालाक पहाड़ी तक को देश को जिन राजावों ख यहोशू अऊर इस्राएलियों न मार क उन्को देश इस्राएलियों ख गोत्रों अऊर कुलों को अनुसार भाग कर क् दे दियो होतो हि यो आय : 
हित्ती, एमोरी, कनानी, परिज्जी, हिब्बी, यबूसी जाती, जो पहाड़ी देश म, खल्लो को देश म, अराबा म, ढलान देश म, जंगल म, अऊर दक्षिन देश म रहत होती। 
एक, यरीहो को राजा; एक, बेतेल को जवर ऐ नगर को राजा; 
एक, यरूशलेम को राजा; एक, हेब्रोन को राजा; 
एक, यर्मूत को राजा; एक, लाकीश को राजा; 
एक, एग्लोन को राजा; एक, मेजेर को राजा; 
एक, दबीर को राजा; एक, गेदेर को राजा; 
एक, होर्मा को राजा; एक, अराद को राजा; 
एक, लिब्ना को राजा; एक, अदुल्लाम को राजा; 
एक, मक्केदा को राजा; एक, बेतेल को राजा; 
एक, तप्पूह को राजा; एक, हेपेर को राजा; 
एक, अपेक को राजा; एक, लश्शारोन को राजा; 
एक, मादोन को राजा; एक, हासोर को राजा; 
एक, शिम्रोन्मरोन को राजा; एक, अक्षाप को राजा; 
एक, तानाक को राजा; एक, मगिद्दो को राजा; 
एक, केदेश को राजा; एक, कर्मेल म को योकनाम को राजा; 
एक, दोर नाम को ऊंचो देश म को दोर को राजा; एक, गिलगाल म को गोयीम को राजा; 
अऊर एक, तिर्सा को राजा हय; यो तरह सब राजा येकतीस भयो। 
